text: Politi bekræfter: Dødfunden kvinde er Jytte 
  18 august 2014 kl. 12.17
  Det lig, som i fredags blev fundet ved Vester Vedsted vest for Ribe, er nu ved en obduktion endeligt identificeret som den forsvundne Jytte Blæsbjerg fra Bramming.
  Den demente 68-årige kvinde forsvandt i maj på en cykeltur. I fredags blev hendes lig så fundet i en dyb afvandingskanal i et naturområde.
  Der er ikke mistanke om noget kriminelt i forbindelse med dødsfaldet. Det skriver Syd- og Sønderjyllands Politi i en pressemeddelelse.
  De pårørende er underrettet.
  